text: 16-årig bilist kvæster cyklist
  30 april 2012 kl. 15.35
  En 16-årig bilist kvæstede mandag en cyklist på Snaremosevej ved Burger King i Fredericia.
  Hun havde været på Burger King sammen med tre veninder, og en af dem lånte hende bilen for et køre få hundrede meter til handelsskolen.
  - Men da hun vil dreje til venstre ud på Snaremosevej, tager hun fejl af speederen og bremsen. I stedet for at standse for ubetinget vigepligt, træder hun speederen i bund og kører med hvinende dæk over Snaremosevej og rammer en 57-årig cyklist, siger vagtchef Hans Hoffensetz, Sydøstjyllands Politi, til Fredericia Dagblad.
  Den 57-årige blev kastet op på bilens motorhjelm, og bilen endte i en mur.
  Cyklisten blev kørt til Kolding Sygehus. Politiet oplyser, at han formentlig har fået en hjernerystelse.
  De fire kvinder blev behandlet på skadestuen.
  